În urma inițiativei Festivalului Internațional de Literatură Berlin și Lepsiushaus Potsdam (care au socotit "Cartea șoaptelor" cartea-simbol a luptei împotriva crimei de genocid), în data de 21 aprilie 2015, a fost organizată o "Zi mondială a lecturii," pentru omagierea victimelor Genocidului împotriva armenilor din Imperiul Otoman. Inițiativa a fost susținută de sute de oameni de cultură din întreaga lume, printre care Herta Müller, Mario Vargas Llosa, Orhan Pamuk, Noam Chomsky, John M. Coetzee, Elif Shafak și mulți alții. În peste o sută de orașe din cca 40 de țări au fost prezentate pagini scrise de câteva dintre cele mai importante personalități ale culturii armene din ultimul secol. Un rol central l-a avut "Cartea șoaptelor", din care au fost prezentate capitolele șapte și opt în 21 limbi.